Redakteursbrief: Metro-Beeld-Suid | Netwerk24
Metro-Beeld-Suid berig dié week oor verskeie vieringe.
Op bl. 3 vier ons saam met die Wes-Randse groep WONDERboom die nuus dat Guns N' Roses hulle uit al die top-rockgroepe in die land gekies het om vir hulle te open. Dis verblydend as iemand wat van jou valley kom sulke hoogtes bereik. Dit gee 'n mens sommer hoop dat jy ook tot enigiets in staat is.
Ons besonderse leerlinge kry hul kollig op bl. 7 waar hul prestasies gevier word.
En op bl. 8 vier ons die dapperheid en deursettingsvermoë van rolstoelgebruikers soos Lindokuhle Mtshali (26) wat besluit het hul gebreke sal hulle nie daarvan weerhou om álles te doen wat ander doen nie. Mtshali is boonop 'n ambassadeur vir rolstoelgebruikers en leer mense om hulle nie vlak te kyk nie.
Laastens vier ons op die voorblad die sewejarige Adriaan de Jongh se nuwe lewe ná sy operasie. Adriaan se ma sê noudat sy ore geopereer is, spot die kinders hom nie meer nie en hy het opnuut selfvertroue.
Ons vergeet soms hoe wreed kinders met mekaar kan wees. Pleks daarvan dat hulle by ons leer hoe om ander af te breek, moet ons hulle leer om mekaar te vier.